CELEX: 62014TO0339(03)
Language: fi
Date: 2016-09-15 00:00:00
Title: Unionin yleisen tuomioistuimen määräys (laajennettu yhdeksäs jaosto) 15.9.2016.#Serhiy Vitaliyovych Kurchenko vastaan Euroopan unionin neuvosto.#Yhteinen ulko- ja turvallisuuspolitiikka – Ukrainan tilanteen johdosta toteutetut rajoittavat toimenpiteet – Varojen jäädyttäminen – Kantajaa ei edusta asianajaja – Kantaja, joka ei enää vastaa unionin yleisen tuomioistuimen yhteydenottoihin – Lausunnon antamisen raukeaminen.#Asia T-339/14.

UNIONIN YLEISEN TUOMIOISTUIMEN MÄÄRÄYS (laajennettu yhdeksäs jaosto)
      15 päivänä syyskuuta 2016 (
            *1
         )
      ”Yhteinen ulko- ja turvallisuuspolitiikka — Ukrainan tilanteen johdosta toteutetut rajoittavat toimenpiteet — Varojen jäädyttäminen — Kantajaa ei edusta asianajaja — Kantaja, joka ei enää vastaa unionin yleisen tuomioistuimen yhteydenottoihin — Lausunnon antamisen raukeaminen”
      Asiassa T-339/14,
      
         Serhiy Vitaliyovych Kurchenko, kotipaikka Chuhuiv (Ukraina), edustajinaan B. Kennelly, QC, J. Pobjoy, barrister, M. Drury, A. Swan, ja J. Binns, solicitorit,
      kantajana,
      vastaan
      
         Euroopan unionin neuvosto, asiamiehinään Á. de Elera-San Miguel Hurtado ja J.-P. Hix,
      vastaajana,
      jota tukee
      
         Euroopan komissio, asiamiehinään S. Bartelt ja D. Gauci,
      väliintulijana,
      jossa on kyse ensisijaisesti SEUT 263 artiklaan perustuvasta vaatimuksesta yhtäältä Ukrainan tilanteen johdosta tiettyihin henkilöihin, yhteisöihin ja elimiin kohdistettavista rajoittavista toimenpiteistä 5.3.2014 annetun neuvoston päätöksen 2014/119/YUTP (EUVL 2014, L 66, s. 26) ja Ukrainan tilanteen johdosta tiettyihin henkilöihin, yhteisöihin ja elimiin kohdistettavista rajoittavista toimenpiteistä 5.3.2014 annetun neuvoston asetuksen (EU) N:o 208/2014 (EUVL L 66, s. 1) ja toisaalta Ukrainan tilanteen johdosta tiettyihin henkilöihin, yhteisöihin ja elimiin kohdistettavista rajoittavista toimenpiteistä annetun neuvoston päätöksen 2014/119/YUTP muuttamisesta 5.3.2015 annetun neuvoston päätöksen (YUTP) 2015/364 (EUVL 2015, L 62, 6.3.2015, s. 25) ja Ukrainan tilanteen johdosta tiettyihin henkilöihin, yhteisöihin ja elimiin kohdistettavista rajoittavista toimenpiteistä annetun asetuksen (EU) N:o 208/2014 täytäntöönpanosta 5.3.2015 annetun neuvoston täytäntöönpanoasetuksen (EU) 2015/357 (EUVL 2015, L 62, s. 1) kumoamiseksi kantajaa koskevilta osin ja toissijaisesti SEUT 277 artiklaan perustuvasta vaatimuksesta sen toteamiseksi, ettei kantajaan voida soveltaa päätöksen 2014/119, sellaisena kuin se on muutettuna päätöksen 2014/119 muuttamisesta 29.1.2015 annetulla neuvoston päätöksellä (YUTP) 2015/143 (EUVL 2015, L 24, s. 16), 1 artiklan 1 kohtaa eikä asetuksen N:o 208/2014, sellaisena kuin se on muutettuna asetuksen N:o 208/2014 muuttamisesta 29.1.2015 annetulla neuvoston asetuksella (EU) 2015/138 (EUVL 2015, L 24, s. 1), 3 artiklan 1 kohtaa,
      UNIONIN YLEINEN TUOMIOISTUIN (laajennettu yhdeksäs jaosto),
      toimien kokoonpanossa: jaoston puheenjohtaja G. Berardis (esittelevä tuomari) sekä tuomarit O. Czúcz, I. Pelikánová, A. Popescu ja E. Buttigieg,
      kirjaaja: E. Coulon,
      on antanut seuraavan
      
         määräyksen
      
      
         Asian tausta
      
      
               1
            
            
               Nyt käsiteltävä asia koskee Ukrainan tilanteen johdosta tiettyihin henkilöihin, yhteisöihin ja elimiin kohdistettavia rajoittavia toimenpiteitä.
            
         
               2
            
            
               Kantaja Serhiy Vitaliyovych Kurchenko on ukrainalainen liikemies.
            
         
               3
            
            
               Euroopan unionin neuvosto antoi 5.3.2014 SEU 29 artiklan nojalla Ukrainan tilanteen johdosta tiettyihin henkilöihin, yhteisöihin ja elimiin kohdistettavista rajoittavista toimenpiteistä annetun päätöksen 2014/119/YUTP (EUVL 2014, L 66, s. 26). Neuvosto antoi samana päivänä SEUT 215 artiklan 2 kohdan nojalla asetuksen (EU) N:o 208/2014 Ukrainan tilanteen johdosta tiettyihin henkilöihin, yhteisöihin ja elimiin kohdistettavista rajoittavista toimenpiteistä (EUVL 2014, L 66, s. 1).
            
         
               4
            
            
               Päätöksellä 2014/119 ja asetuksella 208/2014 kantajan nimi lisättiin niiden henkilöiden, yhteisöjen ja elimien, joihin kohdistetaan näitä rajoittavia toimenpiteitä, luetteloon, johon sisältyi tunnistetieto ”liikemies” ja seuraavanlainen perustelu:
               ”Henkilöä koskevat rikosoikeudelliset menettelyt Ukrainassa sellaisten rikosten tutkimiseksi, jotka liittyvät Ukrainan valtion varojen kavaltamiseen ja niiden siirtämiseen laittomasti Ukrainan ulkopuolelle”
            
         
               5
            
            
               Päätöstä 2014/119 ja asetusta N:o 208/2014 muutettiin myöhemmin päätöksen 2014/119 muuttamisesta 29.1.2015 annetulla neuvoston päätöksellä (YUTP) 2015/143 (EUVL 2015, L 24, s. 16) ja asetuksen N:o 208/2014 muuttamisesta 29.1.2015 annetulla neuvoston asetuksella (EU) 2015/138 (EUVL 2015, L 24, s. 1). Näillä toimilla neuvosto täsmensi 1.2.2015 lähtien varojen jäädyttämisen kohteena olevien henkilöiden nimeämisperusteita.
            
         
               6
            
            
               Päätöstä 2014/119 ja asetusta N:o 208/2014 muutettiin myöhemmin päätöksen 2014/119 muuttamisesta 5.3.2015 annetulla neuvoston päätöksellä (YUTP) 2015/364 (EUVL 2015, L 62, s. 25) ja asetuksen N:o 208/2014 täytäntöönpanosta 5.3.2015 annetulla neuvoston täytäntöönpanoasetuksella (EU) 2015/357 (EUVL 2015, L 62, s. 1). Näillä toimilla kantaja säilytettiin niiden henkilöiden, yhteisöjen ja elimien, joihin kohdistetaan rajoittavia toimenpiteitä, luettelossa, ja häneen kohdistettavia rajoittavia toimenpiteitä jatkettiin 6.3.2016 saakka seuraavanlaisella uudella perustelulla:
               ”Henkilöä koskevat Ukrainan viranomaisten käynnistämät rikosoikeudelliset menettelyt julkisten varojen tai julkisen omaisuuden väärinkäytön vuoksi.”
            
         
         Oikeudenkäyntimenettely ja asianosaisten vaatimukset
      
      
               7
            
            
               Kantaja on nostanut nyt käsiteltävän kanteen 15.5.2014 unionin yleisen tuomioistuimen kirjaamoon toimittamallaan kannekirjelmällä. Neuvosto toimitti vastineensa 12.8.2014.
            
         
               8
            
            
               Euroopan komissio pyysi unionin yleisen tuomioistuimen kirjaamoon 16.9.2014 jättämällään asiakirjalla saada osallistua oikeudenkäyntiin tukeakseen neuvoston vaatimuksia. Unionin yleisen tuomioistuimen yhdeksännen jaoston puheenjohtaja hyväksyi tämän väliintulohakemuksen 17.11.2014 antamallaan määräyksellä. Komissio luopui unionin yleisen tuomioistuimen kirjaamoon 18.12.2014 jättämällään asiakirjalla väliintulokirjelmän jättämisestä.
            
         
               9
            
            
               Ukraina toimitti 30.9.2014 unionin yleisen tuomioistuimen kirjaamoon hakemuksen, jossa se pyysi saada osallistua oikeudenkäyntiin väliintulijana tukeakseen neuvoston vaatimuksia. Unionin yleisen tuomioistuimen yhdeksännen jaoston puheenjohtaja hyväksyi Ukrainan väliintulohakemuksen 17.11.2014 antamallaan määräyksellä. Ukraina ilmoitti kuitenkin unionin yleisen tuomioistuimen kirjaamoon 24.12.2014 toimittamallaan kirjeellä luopuvansa väliintulostaan. Tämän vuoksi unionin yleisen tuomioistuimen yhdeksännen jaoston puheenjohtaja totesi 11.3.2015 antamallaan määräyksellä, että Ukrainan väliintulo poistetaan.
            
         
               10
            
            
               Kantaja toimitti vastauksensa unionin yleisen tuomioistuimen kirjaamoon 25.9.2014 ja vastaaja 11.11.2014.
            
         
               11
            
            
               Kantaja vaatii unionin yleisen tuomioistuimen kirjaamoon 15.5.2015 toimittamallaan kirjelmällä vaatimusten mukauttamista siten, että niissä vaaditaan myös päätöksen 2015/364 ja asetuksen 2015/357 kumoamista kantajaa koskevilta osin ja toissijaisesti sen toteamista, ettei kantajaan voida soveltaa päätöksen 2014/119, sellaisena kuin se on muutettuna päätöksellä 2015/143 1 artiklan 1 kohtaa eikä asetuksen N:o 208/2014, sellaisena kuin se on muutettuna asetuksella 2015/138 3 artiklan 1 kohtaa.
            
         
               12
            
            
               Neuvosto esitti unionin yleisen tuomioistuimen kirjaamoon 5.10.2015 toimittamallaan asiakirjalla vaatimusten mukauttamista koskevaa kirjelmää koskevat huomautuksensa.
            
         
               13
            
            
               Kantaja nosti unionin yleisen tuomioistuimen kirjaamoon 15.5.2015 toimittamallaan kannekirjelmällä myös kanteen, joka sisältää samat, edellä 11 kohdassa mainitut vaatimukset kuin tässä asiassa toimitettu vaatimusten mukauttamista koskeva kirjelmä. Tämä kanne, joka kirjattiin asianumerolla T-248/15, jätettiin tutkimatta nyt käsiteltävän asian vireilläolovaikutuksen vuoksi unionin yleisen tuomioistuimen yhdeksännen jaoston 11.9.2015 antamalla määräyksellä.
            
         
               14
            
            
               Unionin yleinen tuomioistuin päätti yhdeksännen jaoston ehdotuksesta työjärjestyksensä 28 artiklan mukaisesti siirtää asian laajennetun ratkaisukokoonpanon käsiteltäväksi.
            
         
               15
            
            
               Unionin yleinen tuomioistuin (laajennettu yhdeksäs jaosto) päätti esittelevän tuomarin ehdotuksesta aloittaa suullisen käsittelyn.
            
         
               16
            
            
               Kantajan edustajat ilmoittivat 25.4.2016 päivätyllä kirjeellä unionin yleiselle tuomioistuimelle, etteivät he enää edustaneet asiakastaan, koska he eivät olleet saaneet kantajalta edustamisen jatkamiseen tarvittavia varoja eivätkä myöskään enää mitään ohjeita häneltä.
            
         
               17
            
            
               Unionin yleinen tuomioistuin ilmoitti kantajan edustajille 10.5.2016 osoitetulla kirjeellä, että he olivat yhä unionin yleisen tuomioistuimen yhteyshenkilöitä, kunnes kantaja nimeää uuden edustajan. Unionin yleinen tuomioistuin pyysi heitä myös ilmoittamaan kantajalle, että hänen tulisi nimetä uusi edustaja 27.5.2016 mennessä ja että mikäli näin ei tapahtuisi, unionin yleinen tuomioistuin aikoo todeta viran puolesta, että lausunnon antaminen kanteesta raukeaa työjärjestyksen 131 artiklan 2 kohdan mukaisesti.
            
         
               18
            
            
               Kantajan edustajat vahvistivat unionin yleisen tuomioistuimen kirjaamoon 25.5.2016 toimittamallaan kirjeellä ilmoittaneensa kantajalle tarpeesta nimetä uudet edustajat. He ilmoittivat kuitenkin, etteivät he saaneet kantajalta mitään vastausta. Kantaja ei ole myöskään ottanut yhteyttä unionin yleiseen tuomioistuimeen muulla tavoin asetetussa määräajassa.
            
         
               19
            
            
               Unionin yleinen tuomioistuin esitti työjärjestyksen 89 artiklan mukaisena prosessinjohtotoimena asianosaisille kirjallisen kysymyksen, jotta ne lausuisivat unionin yleisen tuomioistuimen mahdollisuudesta todeta työjärjestyksen 131 artiklan 2 kohdan mukaisesti omasta aloitteestaan perustellulla määräyksellä, ettei lausunnon antamiseen ole enää aihetta.
            
         
               20
            
            
               Asianosaiset vastasivat kysymyksiin asetetussa määräajassa. Komissio vastasi 9.6.2016 päivätyllä kirjeellä ja neuvosto 22.6.2016 päivätyllä kirjeellä, etteivät ne vastusta sitä, että unionin yleinen tuomioistuin toteaa viran puolesta, että lausunnon antaminen kanteesta raukeaa. Kantajan edustajat toistivat unionin yleisen tuomioistuimen kirjaamoon 23.6.2016 toimittamassaan kirjeessä, etteivät he saaneet enää ohjeita kantajalta eivätkä he näissä olosuhteissa kykene esittämään huomautuksia vastauksena unionin yleisen tuomioistuimen esittämään kysymykseen.
            
         
         Lausunnon antamisen raukeaminen
      
      
               21
            
            
               Unionin yleisen tuomioistuimen työjärjestyksen 131 artiklan 2 kohdan mukaan on niin, että jollei kantaja enää vastaa unionin yleisen tuomioistuimen yhteydenottoihin, unionin yleinen tuomioistuin voi asianosaisia kuultuaan todeta omasta aloitteestaan perustellulla määräyksellä, ettei lausunnon antamiseen ole enää aihetta.
            
         
               22
            
            
               Kuten edellä 16–20 kohdasta ilmenee, nyt käsiteltävässä asiassa on todettava, ettei kantaja anna enää ohjeita edustajilleen, jotka ovat näin ollen päättäneet lopettaa hänen edustamisen, eikä kantaja ole myöskään vastannut unionin yleisen tuomioistuimen 10.5.2016 päivätyssä kirjeessä esittämään pyyntöön nimetä uusi asianajaja. Kantaja ei ole myöskään vastannut unionin yleisen tuomioistuimen prosessinjohtotoimena esittämään kysymykseen, sellaisena kuin se esitetään edellä 19 kohdassa.
            
         
               23
            
            
               Kun otetaan huomioon kantajan toimimattomuus, on näin ollen todettava työjärjestyksen 131 artiklan 2 kohdan mukaisesti viran puolesta , ettei lausunnon antamiseen ole enää aihetta.
            
         
         Oikeudenkäyntikulut
      
      
               24
            
            
               Työjärjestyksen 137 artiklassa määrätään, että jos lausunnon antaminen asiassa raukeaa, unionin yleinen tuomioistuin määrää oikeudenkäyntikuluista harkintansa mukaan.
            
         
               25
            
            
               Nyt käsiteltävässä asiassa on asian olosuhteiden valossa päätettävä, että kantaja vastaa omista oikeudenkäyntikuluistaan, ja hänet velvoitetaan korvaamaan neuvoston oikeudenkäyntikulut.
            
         
               26
            
            
               Työjärjestyksen 138 artiklan 1 kohdan mukaisesti asiassa väliintulijoina olleet jäsenvaltiot ja toimielimet vastaavat omista oikeudenkäyntikuluistaan. Komissio vastaa näin ollen omista oikeudenkäyntikuluistaan.
            
          
            
               Näillä perusteilla
               UNIONIN YLEINEN TUOMIOISTUIN (laajennettu yhdeksäs jaosto)
               on määrännyt seuraavaa:
            
          
            
               
                        
                           1)
                        
                     
                     
                        
                           Lausunnon antaminen tästä kanteesta raukeaa.
                        
                     
                  
          
            
               
                        
                           2)
                        
                     
                     
                        
                           Serhiy Vitaliyovych Kurchenko vastaa omista oikeudenkäyntikuluistaan, ja hänet velvoitetaan korvaamaan Euroopan unionin neuvoston oikeudenkäyntikulut.
                        
                     
                  
          
            
               
                        
                           3)
                        
                     
                     
                        
                           Euroopan komissio vastaa omista oikeudenkäyntikuluistaan.
                        
                        Annettiin Luxemburgissa 15 päivänä syyskuuta 2016.
                     
                  
          
               
                  
                     E. Coulon
                     kirjaaja
                     G. Berardis
                     jaoston puheenjohtaja
                  
               
            (
            *1
         )	Oikeudenkäyntikieli: englanti